Die Musiglegände isch dr Sohn vomne Fäldkapplan vodr Royal Air Force usem 2. Wältchrieg und enere Bibliothekarin. Scho churz nach sinere Geburt hedne si Vater verla und dr Lemmy isch vo zwei Fraue, sinerä Muätter und Grossmuätter, grosszoge worde. Id Grundschuel ischer z Madeley, idr Nöchi vo sinere Geburtsstadt. Ohni Schuelabschluss ischer mid 15ni vodr Schuel gfloge. Är seid, sini Chindheit sig schön gsi und im Summer heder alligs ufdr Fähri, idr Fabrik und idr Riitschuel gschaffed, wobi d Fabrik dr Horror gsi isch, wiener spöter gseid hed.